শেষমেশ বিচার পেল ২ বছর আগে খুন হওয়া কলেজ ছাত্র সৌরভ চৌধুরীর পরিবার। শুক্রবার বারাসত আদালত এই হত্যাকাণ্ডে রায় দেয়। অনুপ তালুকদার নামে একজনকে বেকসুর খালাস দিয়েছে এবং ১২ জনকে দোষী সাব্যাস্ত করেছে আদালত। এর মধ্যে ৯ জনকে খুন, তথ্য-প্রমাণ লোপাটে দোষী সাব্যাস্ত করা হয়েছে। অপরাধীদের সাহায্য করায় দোষী হয়েছেন ৩ জন। শনিবার এই হত্যাকাণ্ডের সাজা ঘোষণা।
২০১৪ সালের জুন মাসে খুন হয় কলেজে ছাত্র সৌরভ চৌধুরী। রেললাইন থেকে তার টুকরো টুকরো দেহ মেলে। শরীরের একাধিক স্থানেও আঘাতের চিহ্ন ছিল। এই ঘটনায় তৃণমূলের দিকে অভিযোগের আঙুল ওঠেছিল। সৌরভ খুনে সামনে চলে এসেছিল এলাকায় বিজেপি ও তৃণমূলের মধ্যে বিরোধের কথাও। তার জেরেই এলাকায় বিজেপি সমর্থক বলে চৌধুরী পরিবারের ছেলে সৌরভকে খুন হতে হয়েছিল বলেও দাবি ওঠে। সৌরভের নেতৃত্বে এলাকায় দুষ্কৃতীমূলক কার্যকলাপের বিরুদ্ধেও গড়ে ওঠেছিল প্রতিরোধ। সৌরভরা এলাকায় একাধিক মদের ঠেক এবং সাট্টা-জুয়ার ঠেকও ভেঙে দিয়েছিল। অভিযোগ, বামনগাছির ওই এলাকায়া যারা এইসব দুষ্কৃতীমূলক কাজকর্ম চালাতেন, তাঁরা তৃণমূলের আশ্রয়ে ছিলেন। বদলা নিতেই সৌরভকে রাতের অন্ধকারে একা পেয়ে খুন করা হয়েছিল। ঘটনার বেশ কিছুদিন পরে হত্যাকাণ্ডে মূল অভিযুক্ত দুষ্কৃতী শ্যামল কর্মকারকে গ্রেফতার হয়। একে একে মোট আরও ১২জনকে গ্রেফতার করা হয়েছিল।
শুক্রবার আদালত থেকে বেরিয়ে যাওয়ার পথে শ্যামল কর্মকার দাবি করেন, তাঁকে রাজনৈতিকভাবে ফাঁসানো হয়েছে। সাজা ঘোষণার পরে তাঁরা উচ্চ আদালতে যাচ্ছেন বলেও জানিয়েছেন শ্যামলের আইনজীবী। তবে, এখনই এই রায় নিয়ে কোনও প্রতিক্রিয়া দিতে চাননি সৌরভের বাবাও। সাজা ঘোষণার পরই এই নিয়ে তিনি প্রতিক্রিয়া দেবেন বলে জানিয়েছেন।
দেখুন আদালতের ভিডিও...